b'\n_START_ARTICLE_\nNazanin Fatehi\n_START_PARAGRAPH_\nNazanin Fatehi (pers. \xe2\x80\x8f\xd9\x86\xd8\xa7\xd8\xb2\xd9\x86\xdb\x8c\xd9\x86 \xd9\x81\xd8\xa7\xd8\xaa\xd8\xad\xdb\x8c\xe2\x80\x8e; s. 1987) on iranilainen nainen, jonka tuomitseminen kuolemaan ja my\xc3\xb6hempi vapauttaminen oli laajaa kansainv\xc3\xa4list\xc3\xa4 julkisuutta saanut ihmisoikeustapaus. Tuomion aiheuttama kansainv\xc3\xa4linen painostus johti uuteen oikeudenk\xc3\xa4yntiin, jossa Fatehin saama tuomio kumottiin._NEWLINE_Maaliskuussa 2005 Karajissa kolme miest\xc3\xa4 hy\xc3\xb6kk\xc3\xa4si 17-vuotiaan Fatehin ja t\xc3\xa4m\xc3\xa4n hieman nuoremman sukulaistyt\xc3\xb6n kimppuun ep\xc3\xa4onnistuneessa raiskauksen yrityksess\xc3\xa4. Fatehi puukotti yhden miehist\xc3\xa4 kuoliaaksi itsepuolustuksena. Miehet olivat t\xc3\xa4t\xc3\xa4 ennen muun muassa heitelleet kivi\xc3\xa4 uhrejaan kohti. Fatehi tuomittiin kuolemaan 3. tammikuuta 2006._NEWLINE_Tammikuussa 2007 Fatehi vapautettiin, koska h\xc3\xa4nen katsottiin toimineen itsepuolustuksena. Oikeuden mukaan h\xc3\xa4n oli kuitenkin syyllistynyt liialliseen voimank\xc3\xa4ytt\xc3\xb6\xc3\xb6n ja m\xc3\xa4\xc3\xa4r\xc3\xa4ttiin siksi maksamaan korvauksia puukoniskusta kuolleen omaisille. Fatehin juristit p\xc3\xa4\xc3\xa4ttiv\xc3\xa4t viel\xc3\xa4 valittaa korvausten m\xc3\xa4\xc3\xa4r\xc3\xa4\xc3\xa4misest\xc3\xa4. Fatehin vapautumiseksi v\xc3\xa4litt\xc3\xb6m\xc3\xa4sti tarvittiin takuusumma, joka saatiin maksettua enimm\xc3\xa4kseen lahjoitusten avulla. Ihmiset lahjoittivat rahaa internetiss\xc3\xa4, ja tunnettu lahjoituksen antaja oli Kanadan parlamentin j\xc3\xa4sen Belinda Stronach._NEWLINE_Fatehin kuolemantuomion kumoamisen puolesta kampanjoi Amnestyn lis\xc3\xa4ksi muiden muassa missi Nazanin Afshin-Jam. K\xc3\xa4ynnist\xc3\xa4m\xc3\xa4ns\xc3\xa4 laajan kampanjan yhteydess\xc3\xa4 h\xc3\xa4n ker\xc3\xa4si satojatuhansia nimi\xc3\xa4 vetoomukseen, joka esitettiin Yhdistyneille kansakunnille ja Iranin hallitukselle._NEWLINE_Fatehi on etnisesti kurdi.'